Βρυξέλλες: Έγκριση του νέου πακέτου στήριξης από το Γιούρογκρουπ
η τελική επικύρωση του προγράμματος στο Γιούρογκρουπ της 12ης Μαρτίου
Η 1 Μαρτίου σφραγίστηκε από ιδιαίτερα αισιόδοξα και θετικά γεγονότα για την Ελλάδα. Υπήρξε καταρχήν έγκριση του νέου πακέτου στήριξης από το Γιούρογκρουπ που συνεδρίασε τελικά το μεσημέρι της Πέμπτης. Ο Υπουργός Οικονομικών Ευάγγελος Βενιζέλος υπέγραψε ένα μνημόνιο συνεργασίας με τον Επίτροπο Όλι Ρεν και τις πέντε κρίσιμες συμβάσεις για την δανειακή σύμβαση επισημοποιώντας τις αποφάσεις της 21Φεβρουαρίου. Η τελική απόφαση όπως είπε ο γερμανός Υπουργός Οικονομικών κ. Σόιμπλε θα παρθεί στις 9 Μαρτίου σε τηλεδιάσκεψη, ενώ ο Πρόεδρος του Γιούρογκρουπ, κ. Γιούνκερ φανερά ευχαριστημένος ανέφερε πως η Ελλάδα έχει υιοθετήσει όλους τους προαπαιτούμενους νόμους και αναμένεται η ολοκλήρωση του προγράμματος περικοπής του ελληνικού χρέους, ώστε να εγκρίνουν κανονικά το δανειακό πρόγραμμα της Ελλάδας των 130 δισεκατομμυρίων ευρώ. Η απόφαση πάρθηκε πριν από την έναρξη της Συνόδου Κορυφής και ήταν χαρακτηριστικό ότι όλοι οι υπουργοί οικονομίας προσερχόμενοι είχαν για πρώτη φορά έναν καλό λόγο για την πρόοδο της χώρας ως προς την εφαρμογή των μεταρρυθμίσεων. Η επικύρωση του προγράμματος, δήλωσε ο κ. Γιούνκερ, θα γίνει στο Γιούρογκρουπ στις 12 Μαρτίου και η πρώτη δόση θα αποδεσμευτεί μέχρι τις 20 Μαρτίου, ενώ προηγουμένως και το ΔΝΤ θα έχει αποφασίσει για το ποσοστό συμμετοχής του. Ο Πρόεδρος του Γιούρογκρουπ εξάλλου είπε σε ομιλία του στο ευρωκοινοβούλιο ότι πρέπει να πάψουμε να ταπεινώνουμε τους έλληνες και πρέπει να σταματήσει η φλυαρία περί εξόδου της Ελλάδας από το ευρώ. Με τον κ. Γιούνκερ συναντήθηκε στις Βρυξέλλες για 40 λεπτά και ο Πρόεδρος της Νέας Δημοκρατίας Αντώνης Σαμαράς, με θέμα που ανέπτυξε και στη συνάντηση του με την κ. Μέρκελ σχετικά με την αναγκαία πολιτική ανάπτυξης που έχει η Ελλάδα, καθώς και αυτή η Σύνοδος Κορυφής που θα ολοκληρωθεί την Παρασκευή έχει σαν βασικό θέμα στην ατζέντα της την ανάπτυξη, την απασχόληση και την αντιμετώπιση της ανεργίας που αυξήθηκε στην Ευρώπη με την Ισπανία και την Ελλάδα να κρατάνε την πρώτη θέση στη λίστα. Η Ελλάδα θα τα καταφέρει δήλωσε ο κ. Σαμαράς, ενώ ο κ. Παπανδρέου, που παρακολούθησε την Σύνοδο του Ευρωπαϊκού Σοσιαλιστικού Κόμματος, δήλωσε ότι η Ευρώπη δεν μπορεί πλέον να προχωρήσει με συντηρητικές πολιτικές. Σημαντικό γεγονός υπήρξε και η απόφαση ότι η διαδικασία ανταλλαγής των ομολόγων του PSI δεν αποτελεί πιστωτικό γεγονός που θα σήμαινε ενεργοποίηση των ασφαλίστρων κινδύνου (CDS). Ο Υπουργός Οικονομικών κ. Βενιζέλος δήλωσε σχετικά, προσερχόμενος στο συμβούλιο «περιμένουμε την ανταπόκριση της αγοράς, έχουμε κάνει μια πολύ καλή, μοναδική προσφορά και είμαι βέβαιος πως η αγορά καταλαβαίνει καλά πόσο ξεκάθαρο είναι το μήνυμα μου».